
Vabi k vpisu v: 


GRAFIČNI TEČAJ 2 
Izpopolnjevalni tečaj grafičnih tehnik: jedkanica, reservage, suha igla, mezzotinta, sitotisk in globoki tisk

Tečaj traja 65 polnih ur in poteka tedensko ob torkih ter občasno čez vikende od 
3. novembra 2026 do marca v MGLC Grafičnem ateljeju, Grad Tivoli, Pod turnom 3. 
Tečaj obsega seznanitev z zahtevnejšimi grafičnimi tehnikami globokega in ploskega tiska: kombiniranje tehnik jedkanica, reservage in suha igla - vodi Alja Košar;  eksperimentiranje med sitotiskom in globokim tiskom - vodi Matic Flajs; ter spoznavanje zgodovinske klasike - grafične tehnike mezzotinta – vodi Andreja Koder (novost v letošnjem programu!). Uvodno srečanje izvaja Ema Kobal in je neke vrste uvodni grafični »jam session«. 

PROGRAM TEČAJA
Uvodno srečanje 
Variacije v monotipiji (3 ure)
torek, 3. 11. 2026, 17.00-20.00 
Vodi: Ema Kobal, grafičarka, risarka, ilustratorka

Kombiniranje tehnik

Jedkanica, reservage, suha igla (30 ur)  
Kurz poteka od novembra do januarja
sobota, 14. 11. od 11.00 do 17.00 (6 ur)

nedelja, 15. 11. od 11.00 do 14.00 (3 ure)
sobota, 28. 11. od 11.00 do 17.00 (6 ur)

nedelja, 29. 11. od 11.00 do 14.00 (3 ure)
torki: 8. 12., 15. 12., 5. 1., 12. 1., 17.00-20.00
Vodi: Alja Košar, grafičarka in likovna pedagoginja 


Eksperimentiranje tehnik
Od sitotiska do globokega tiska (15 ur)
Kurz poteka februarja 
torki: 2. 2., 9. 2., 16. 2., 23. 2., 2. 3., 17.00-20.00
Vodi: Matic Flajs, ilustrator, oblikovalec, raziskovalec medijev

Grafična klasika
Mezzotinta (17 ur) 
Kurz poteka marca
Prva polovica skupine: 12.-14. 3. 2027
petek, 12. 3., od 17.00 do 20.00 (3 ure)
sobota, 13. 3., od 10.00 do 18.00 (7 ur)

nedelja, 14. 3., od 10.00 do 18.00 (7 ur)

Druga polovica skupine: 19.-21. 3. 2027
petek, 19. 3., od 17.00 do 20.00 (3 ure)
sobota, 20. 3., od 10.00 do 18.00 (7 ur)

nedelja, 21. 3., od 10.00 do 18.00 (7 ur)

Vodi: Andreja Koder, likovna pedagoginja in grafičarka

Pop-up
Zaključno srečanje z javno predstavitvijo 
torek, 18. 5., od 17.00 do 19.00 (na ICOM – Mednarodni dan muzejev)
Vodi: Lili Šturm, koordinatorka programa 

*

Udeležba je omejena na največ 10 udeležencev, ki morajo biti starejši od 16 let. Predznanje ni nujno, a prednost pri udeležbi imajo udeleženci z opravljenim začetnim tečajem grafičnih tehnik. Na tečaju udeleženci spoznajo navedene grafične tehnike, postopek v posamezni tehniki, prek risbe razvijejo ideje za izdelavo matric in izdelajo grafične odtise. Tečaj se zaključi z javno pop-up predstavitvijo del. Tečaj omogoča individualno delo z usposobljenimi mentorji s pedagoškimi izkušnjami. Udeleženci tečaja prejmejo potrdilo o opravljenem tečaju. Če ne bo dovolj prijav, se tečaj ne organizira. MGLC si tudi pridružuje pravico do spremembe terminov in programa ali odpovedi. 


Kotizacija: 350 eur
Kotizacija vključuje davek na dodano vrednost. Osnovne materialne potrebščine so vštete. Matrice in odtisi ostanejo last udeležencev tečajev. 

Plačilo mora biti izvedeno fizično na recepciji MGLC v Gradu Tivoli (odprta od torka do nedelje od 10.00 do 18.00) ali prek izdanega računa do 1. 10. 2026. V primeru izdanega računa, ki vam ga pošljemo po e-pošti, je možno plačilo v dveh obrokih: prva polovica 
do 1. 10., druga polovica do 15. 10. 2026.
V primeru plačila prek računa nam posredujte naslednje podatke na e-pošto petra.klucar@mglc-lj.si ali 01 2413 808:
· za fizične osebe: ime in priimek, naslov bivališča,
· za pravne osebe (podjetja/ustanove): naziv podjetja oziroma ustanove, sedež in davčna številka.
Po izvedenem plačilu potrdilo pošljite Petri Klučar na petra.klucar@mglc-lj.si.
Prijave sprejemamo do zapolnitve mest na lili.sturm@mglc-lj.si. 
Prijava je potrjena z izpolnitvijo prijavnice in plačilom kotizacije do 15. 10. 2026. 
-----------------------------------------------------------------------------------------------------------------------
Kratka predstavitev grafičnih tehnik:
JEDKANICA 
Je grafična tehnika globokega in visokega tiska. Tehniki se med seboj razlikujeta po načinu nanosa barve na matrico. Gre za preprosto, enostavno in natančno tehniko črtnega izraznega zapisovanja. Pri globokem tisku tiskarsko barvo utiramo v izjedkane brazde matrice, ki jo pri odtiskovanju na vlažen papir s pomočjo močnega pritiska valjev stroja za globoki tisk potegne, »pobere« iz njenih globin. Odtis je zrcalno črtna, temna risba na belem ozadju. Pri visokem tisku lahko na isti matrici dobimo »negativno«, kontrastno belo risbo na temnem ozadju, kar predstavlja negativno tehniko globokega tiska. Barvo v tem primeru enakomerno nanašamo z gumijastim valjem po ploskovni površini matrice. V obeh primerih dobimo zrcalno barvno podobo. Tretja možnost je kombinacija tehnik globokega in visokega tiska, ki jo imenujemo tonska jedkanica. Tiskamo istočasno v dveh barvnih odtenkih.
Pri izdelavi jedkanice potrebujemo cinkovo ali bakreno ploščo, ki jo najprej razmastimo in nato na obeh straneh s ploskim čopičem tanko in enakomerno premažemo s tekočim asfaltom. S kovinsko iglo nato odstranjujemo asfaltni premaz v zaželeno zrcalno črtno risbo. Odprta, nezaščitena mesta poglobimo z razredčeno dušično kislino. Pri večstopenjskem jedkanju matrice postopke ponavljamo in dobimo bogatejšo strukturo in iluzionistično vsebino motiva.
Kako nastane grafično delo v tehniki jedkanice, si lahko ogledate tudi v 3-minutnem videofilmu Misterij grafike avtorja Grega Mastnaka; objavljen je na www.mglc-si/izobrazevanje. 
RESERVAGE
Priljubljena grafična tehnika, katere poglavitno izrazilo sta linija in risba. Risbo je potrebno pripraviti neposredno na razmaščeno kovinsko ploščo, rišemo s čopičem. Uporabljamo gosto tempera barvo ali tuš. Ko se barva posuši, ploščo premažemo s tekočim asfaltom. Tempera ali tuš odstopita od plošče, ko jo potopimo v vodo, asfalt pa se ohrani na delih plošče brez risbe. Nepokrito risbo nato prekrijemo z asfaltnim prahom in jo nato jedkamo kot akvatinto. S to tehniko ustvarimo sproščene potegljaje s čopičem, s stopenjskim jedkanjem pa jim dodamo še ustrezne tonske vrednosti. S tehniko želimo prikazati neposrednost, slikovitost in sproščenost potez v grafiki. 

SUHA IGLA 
Za matrico uporabljamo bakreno, cinkovo ali pleksi ploščo, v katero neposredno vrisujemo linije z ostro kovinsko ali diamantno iglo. Ekspresija suhe igle bazira na različnih gostotah, usmeritvah in globinah črt. Odtiskovanje se izvaja na kompakten navlažen papir.

MEZZOTINTA

Grafična tehnika mezzotinte sodi med klasične tehnike globokega tiska. To pogosto imenovano tudi »črno tehniko«, ki ima značilno mehak, žametni in monokromni karakter, so iznašli v sredini 17. stoletja, in se danes redko izvaja. Za grafično tehniko mezzotinte velja daljši postopek obdelovanja plošče, ki omogoča ustvarjanje bogatega svetlo-temnega kontrasta. Tehnika zahteva malo več potrpežljivosti, vendar nas rezultat nagradi s finimi tonskimi prehodi. 

OD SITOTISKA DO GLOBOKEGA TISKA

Gre za kurz, ki na eksperimentalen in sproščen način povezuje zahtevnejše klasične tehnike globokega tiska - predvsem suhe igle, jedkanice, akvatinte in reservaža – z eno najbolj popularnih grafičnih tehnik danes, s sitotiskom. Sklepni kurz tečaja zaznamuje eksperimentiranje s postopki in materiali ter natančno ročno delo, ki zahteva tudi občutek za improvizacijo. 
Kratka predstavitev mentoric in mentorja:
ALJA KOŠAR
Alja Košar (1990, Ptuj) je grafičarka in profesorica likovne pedagogike. Leta 2013 je diplomirala in leta 2016 magistrirala na Oddelku za likovno pedagogiko Pedagoške fakultete v Ljubljani pod mentorstvom prof. Črtomirja Freliha. Leta 2017 je prejela študentsko Prešernovo nagrado in se vpisala na ALUO Ljubljana – smer grafika. Z grafičnimi deli sodeluje na samostojnih in skupinskih razstavah doma in v tujini. Med drugim je razstavljala na 9. Mednarodnem trienalu grafične umetnosti v Bitoli (Makedonija), kjer je prejela častno nagrado, Mednarodnem trienalu male grafike v Tokiu (Japonska), 16. Mednarodnem trienalu male grafike v Łodźu (Poljska) in XIII. Mednarodnem grafičnem bienalu za nagrado mesta Acqui v Acqui Termah (Italija). Je članica Zveze društev slovenskih likovnih umetnikov (ZDSLU) in zunanja sodelavka na Pedagoški fakulteti v Mariboru. Živi in dela na Ptuju.
ANDREJA KODER 
Andreja Koder (2000) je zaključila študij likovne pedagogike na Pedagoški fakulteti Univerze v Ljubljani in je trenutno podiplomska študentka na Accademia di belle arti L'Aquila (Italija), smer grafika. Je ena redkih izvajalk grafične tehnike mezzotinte v slovenskem prostoru. 
MATIC FLAJS
Matic Flajs (1994) živi in ​​deluje v Ljubljani. Šolal se  je na ljubljanski SŠOF, smer grafično oblikovanje, nato pa še na Fakulteti za dizajn. Ukvarja se z različnimi umetniškimi mediji s posebnim poudarkom na umetniških grafikah v tehniki globokega tiska.

Matic je del kolektiva Sreda v sredo (SVS) – poleg njega sta člana še Žiga Artnak (1986) in Urban Cerjak (1986), ki je nastal leta 2019 v kletnih prostorih enega od treh Dukičevih blokov v središču Ljubljane. Člani skupine, ki jim je skupno navdušenje nad na videz neomejenimi izraznimi možnostmi grafike, so v slogu razmišljanja do it together odsluženo kurilnico preoblikovali v grafični atelje, kjer pretežno v tehnikah globokega tiska ustvarjajo sami ali z gostujočimi umetniki. Kolektiv je za svoje delo prejel nagrado občinstva na 35. grafičnem bienalu Ljubljana (2023), kar jim je omogočilo samostojno predstavitev na Ljubljanskem gradu v okviru 36. grafičnega bienala Ljubljana (2025).
EMA KOBAL 
Ema Kobal (1997) je likovna umetnica, ki se ukvarja predvsem z grafiko, risbo in ilustracijo.

Njena dela so bila predstavljena na številnih skupinskih razstavah v Sloveniji in v tujini. Od leta 2019 je članica umetniškega kolektiva Podmladek, s katerim pogosto sodeluje pri različnih projektih. Živi in dela v Ljubljani v Sloveniji.
